กรุงเทพผนึกพันธมิตรระดับโลกกลุ่มอาร์3ดันฟินเทค
แบงก์กรุงเทพจับมือกลุ่มอาร์ 3 พัฒนานวัตกรรมการเงินด้านฟินเทค รับมือบริการในอนาคต
31 ส.ค. 2559

แบงก์กรุงเทพจับมือกลุ่มอาร์ 3 พัฒนานวัตกรรมการเงินด้านฟินเทค รับมือบริการในอนาคต
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ธนาคารกรุงเทพ ถือเป็นธนาคารแรกของไทยที่จับมือเข้าร่วมกับกลุ่มอาร์ 3 (R3) ที่เกิดจากการรวมตัวของพันธมิตรผู้เชี่ยวชาญด้านเทคโนโลยีทางการเงิน หรือฟินเทค ที่มีสถาบันการเงินชั้นนำของโลกกว่า 55 แห่งเป็นสมาชิก ในการร่วมมือกันพัฒนานวัตกรรมและเทคโนโลยีสำหรับการให้บริการทางการเงินรูปแบบใหม่ๆ หรือที่เรียกว่า Distributed Ledger เพื่อรองรับอุตสาหกรรมการให้บริการทางการเงินในอนาคต
“ธนาคารกรุงเทพเข้าร่วมเป็นสมาชิกในกลุ่มดังกล่าว โดยมีวัตถุประสงค์หลักเพื่อความร่วมมือในการพัฒนานวัตกรรม แอพพลิเคชั่น และเทคโนโลยีทางการเงินใหม่ๆ สำหรับรองรับอุตสาหกรรมการให้บริการทางการเงินในอนาคต”นายชาติศิริ กล่าว
นายเดวิท รัทเทอร์ ประธานเจ้าหน้าที่บริหารของกลุ่มพันธมิตร R3 กล่าวว่า การที่ธนาคารกรุงเทพเข้าร่วมเป็นสมาชิกในกลุ่มพันธมิตร R3 นับว่าเป็นอีกหนึ่งก้าวย่างที่สำคัญ ด้วยภูมิภาคเอเชียถือเป็นตลาดหลักที่ทางกลุ่มพันธมิตร R3 ต้องการขยายเครือข่ายของพันธมิตร ในการร่วมกันพัฒนาเทคโนโลยี และแอพพลิเคชั่นการเงินระดับโลกให้ก้าวหน้ายิ่งขึ้นต่อไปในอนาคต
ทั้งนี้ ต้นปีที่ผ่านมาไมโครซอฟท์ผู้ผลิตและพัฒนาซอฟต์แวร์รายใหญ่ของโลกได้เข้าเป็นสมาชิกในกลุ่มพันธมิตร R3 โดยไมโครซอฟท์จะทำหน้าที่ให้บริการคลาวด์และเครื่องมือด้านบล็อกเชนแก่สมาชิกของ R3 ในการพัฒนาเทคโนโลยีบล็อกเชน